**Il·lustre Sr. Jaume Alberti Díaz**

**Ajuntament de Cercs**

Berga a 30 de setembre de 2.012

M’adreço als regidors de l’Ajuntament de Cercs i per extensió a tota la vila de Cercs i a la comarca del Berguedà. Vull explicar-los hi la meva visió i les realitats sobre els fets relacionats amb l’interès de la firma Jindal de la Índia per instal·lar-se a aquesta població. Així com, lamentar i denunciar els comentaris del regidor Sánchez envers la meva persona.

El projecte de Jindal a Barcelona es va plantejar en un moment en que la situació econòmica a Europa i al món era la millor, amb unes perspectives de creixement molt grans i amb totes les opcions de crèdit bancari disponibles per les empreses per poder afrontar nous projectes de creixement empresarial i expansió com aquest. Eren temps de bonança econòmica i juntament amb els meus socis indis volíem establir una planta per atendre millor els mercats europeus.

Després de valorar altres localitzacions a Viladecans, El Papiol i Avinyó, Jindal es va decidir per la proposta de Cercs, al Berguedà. El motiu central va ser la gran disponibilitat per part de l’alcalde de la vila, els regidors i tècnics que van participar en els primers contactes i reunions. Els representants de la Generalitat i d’Acc10 també van jugar un paper determinant per la signatura de l’acord. Els interessos de Jindal coincidien amb els de Cercs per instal·lar un centre producció per atendre els (en aquell moment) creixents mercats d’Espanya, França, la resta d’Europa i el Nord d’Àfrica. Es crearien llocs de treball a la zona i es participaria en la reactivació d’una zona molt deprimida econòmicament de Catalunya.

El fet que l’empresa associada a Jindal, Gual Steel, tingui la seu social a Berga, va ser una altre factor determinant per aquesta decisió. A data d’avui, la relació comercial entre ambdues empreses és del tot ferma i consolidada, tot distribuint els productes que es fabriquen a l’Índia al Sud d’Europa, afrontant junts les dificultats de tota mena del mercat i de la caiguda de la demanda.

Des d’un primer moment, el projecte, en el seu àmbit més local i municipal, es va veure entorpit per part del regidor Sánchez amb tota mena de peticions, al·legacions i pegues de tota mena que van provocar des d’un primer moment demores i retards. Qualsevol fotesa va servir per anar demorant els terminis d’actuació en els estadis més inicials. Aquests bloquejos sense cap raó o per temes menors van ser letals, donat que al cap de poc temps, la crisi es va manifestar amb tota la seva cruesa i el projecte va quedar, al cap de pocs mesos, ajornat. Si el projecte hagués començat immediatament, abans de l’inici de la recessió, avui tindríem les mateixes dificultats econòmiques però segurament el centre estaria construït i funcionant. La situació econòmica actual es de tots coneguda i tot i que la última paraula de Jindal a Cercs no s’ha dit encara, sens dubte que amb el context econòmic actual, no hi ha opcions de fer una nova fàbrica de la magnitud plantejada en aquell moment i a curt termini. Caldrà doncs esperar un temps per veure com evoluciona l’economia del sud d’Europa i a la resta del món.

Dit això, vull manifestar que la disposició meva envers aquest projecte ha estat total i complerta. He posat tot de la meva part per fer que el projecte acabi venint. Reitero que la última paraula no s’ha dit encara però si malgrat tot, finalment Jindal acaba no arribant a Cercs, em sentiré igualment confortat amb la meva tasca. En primer lloc, per poder haver conegut tota la gent – que no coneixia – i que he tingut oportunitat de conèixer al poble, tant pel que fa als membres municipals com tota la resta de persones amb les que he tingut oportunitat de relacionar-me durant aquest temps, excepte una. I en segon lloc, perquè malgrat tot em sento orgullós d’haver-ho intentat. Si tothom sortís fora a buscar inversions per la comarca enlloc de fer politiqueig i perdre’s discussions estèrils, les coses ens anirien millor a tots sens dubte. I encara que algunes no es poden portar a terme, el fet de intentar-ho és millor que no fer res o criticar el que fan els altres. Entenc la vida i la feina des d’aquesta perspectiva. Intents fructuosos i d’altres que no arriben a quallar per qualsevol raó. Cal intentar realitzar sempre tot el que es pot pensar o imaginar. L’ex president Montilla va provar de portar una fàbrica xinesa de cotxes a Catalunya en els últims mesos del seu mandat. Fins fa unes setmanes, el president Mas va intentar atreure l’Euro Vegas a Catalunya. Sense èxit en cap dels dos. Però ho va intentar fins l’últim moment amb tots els mitjans. I això els honora.

Arribat a aquest punt, vull expressar el meu disgust i tristesa per haver estat objecte de calúmnies i falsedats per part del vostre regidor Sánchez. La seva última ignomínia es referia al fet que jo havia “desaparegut”. Aspecte que he denunciat i que no cal contrastar, solament cal verificar les meves activitats professionals actuals i la presència als mitjans de comunicació a on col·laboro. No sóc cap il·lús i percebo una acusació com aquesta com un intent de fer mal a la meva imatge com empresari. Les connotacions negatives d’una acusació –falsa- com aquesta són de tots evidents. No he desaparegut i m’agafo aquesta afirmació com un greu dany a la meva imatge i honor que defensaré amb tota la meva energia.

No tinc cap interès en la publicitat ni en intervenir en res de la vostra política municipal però cal manifestar que el regidor Sánchez, ha provat des del primer moment fer un joc barroer i de bloqueig en el cas de Jindal, constatable per qualsevol observador neutral. I demostrable. Fent demagògia i interpretant els fets segons els seves conveniències enlloc de buscar la veritat. I practicant un doble joc. D’una banda, posant totes les dificultats possibles per tal que el projecte de Jindal encalli amb tota mena de recursos, declaracions als mitjans i demandes sense massa justificació. I de l’altre, lamentant que el projecte no es porti a terme, quan una part de les raons per l’ajornament de la vinguda de Jindal es deuen als obstacles que ell mateix hi ha anat posant. Aquest fets són irrefutables i coneguts per part de tothom que ha seguit aquest procés. Entre altres falsedats ha declarat que el centre de Jindal havia anat a Lucena. Cosa incerta perquè el magatzem que hi ha a Lucena és un petit centre d’atenció “just in time” a l’empresa Fagor, un dels millors clients des de fa anys. Quan es va parlar de l’opció de Cercs, aquest centre estava en marxa. A més, compta amb una participació en l’accionariat per part del grup Fagor. Res a veure amb el centre de Cercs i Lucena no és precisament un indret massa adequat per la distribució logística. Un centre com el previst a Cercs, cal que estigui a prop d’un port de mar i de la indústria, com és el cas de Barcelona.

No vull entrar amb cap debat indirecte amb el regidor Sánchez, entre altres coses perquè implica entrar en un tó baix i groller, però de cap manera acceptaré que es facin més manifestacions als mitjans de comunicació o es s’escriguin “gracietes” al seu Facebook sobre la meva persona i les meves accions professionals o personals. Estic molt satisfet amb la meva trajectòria, intensa i neta de qualsevol taca. I lluitaré per mantenir-ho davant de qualsevol, que com el regidor Sánchez, vulgui embrutar. Acudiré a la justícia i faré tot el que sigui per defensar-me amb la llei i amb la decència. Donant sempre la cara i sense amagar-me. Sé que entrant a defensar-me implica entrar en un terreny de comentaris i respostes que ell es sent molt còmode. Jo no. Però no deixaré passar cap calúmnia o insinuació sobre mi. Si m’al·ludeix, seré sempre l’últim a parlar.

I si algun dia el projecte de Jindal es torna activar, em tindreu a la vostra disposició com sempre. Disposat a tornar a lluitar per culminar el que vàrem començar fa uns anys.

A la vostra disposició

Xavier Gual.

**Director General de Gual Steel.**